Langebergarea maak 'n "kopskuif" | ATKV
Langebergarea maak 'n "kopskuif" saam met die ATKV
Tydens die oorhandiging van die boektrommel by die Primêre Skool Boesmanrivier was van links JJ Januarie (wyksraadslid van Bonnievale en voorsitter van die Langeberg Alumni-beursfonds), Melvina Mason Hearne (ATKV-projekorganiseerder), Boniswa Mabombo (skoolhoof) en Hans Stegeman van die plaas Digteby.
Tydens die oorhandiging van die boektrommel by Buffelskloof SSKV was van links Chareldine van der Merwe (VVA), Hanlie du Plessis (skoolhoof) en Hans Stegeman van die plaas Digteby.
Rolspelers by die bekendstelling van ATKV-Kopskuif in die Langebergarea is van links Jaconette van Dyk en Kathie Viljoen (albei van LAPA Uitgewers), Melvina Mason Hearne (ATKV-projekorganiseerder) en Chareldine van der Merwe (VVA).
Danksy die inisiatief van 'n wyksraadslid van Bonnievale is die ATKV-Kopskuifprogram nou in die Langebergarea bekendgestel – 'n eerste in dié streek.
Mnr. JJ Januarie, ook die voorsitter van die Langeberg Alumni-fonds, het van die ATKV-Kopskuifprogram te hore gekom en dadelik vir Melvina Mason Hearne, projekorganiseerder, gekontak om 'n verskil in die streek te kom maak.
"Daar is 'n groot behoefte aan die opleiding van beheerrade en die leerders in ons gebied het beslis 'n kopskuif nodig om bestaande gemeenskapsuitdagings die hoof te bied," sê hy.
So gesê, so gedaan. Die bekendstelling van die ATKV-Kopskuifprogram in die Langebergarea, in samewerking met die onderwysdepartement werksaam in die Kaapse Wynlanddistrik, het verlede week by Christina's Bistro op die Van Loveren-wynlandgoed plaasgevind. Altesaam 12 skoolhoofde was saam met ander rolspelers daar en dis duidelik dat hulle baie opgewonde oor dié ontwikkelingsgeleentheid is.
Volgens Melvina word elke program uniek ontwerp om by die kring, munisipale distrik of forum se behoeftes en die beskikbare begroting te pas. Die doel van die projek is om opleiding en ontwikkeling aan skoolgemeenskappe te bied.
"Ons wil onder meer met ATKV-Kopskuif skoolgemeenskappe met lewensvaardighede toerus wat hulle in staat sal stel om verantwoordelikheid te neem vir hul eie skoolomgewing en die leerders se opvoeding," sê sy.
Van die programme wat onder meer aangebied word, is:
Opleiding vir die senior bestuurspan
Motiveringsessies vir die opvoeders
Motivering- en leerstrategiesessies vir die leerders
Bemagtigingsessies vir die ouers
Opleiding vir die beheerraadslede
Opleiding vir die niedoserende en administratiewe personeel
Die bekende "shack builder" Quinton Adams het as gasspreker by die geleentheid opgetree.
"Ons moet 'n nuwe taal ontwikkel vir verandering in Suid-Afrika. As ons 'n nuwe belewenis wil skep moet ons 'n nuwe taalgebruik aanleer."
Die Vriende van Afrikaans (VVA), 'n divisie van die ATKV, het ook twee boektrommels aan onderskeidelik Buffelskloof SSKV en die Primêre Skool Boesmansrivier.
Chareldine van der Merwe, projekbestuurder van die VVA, het 'n voorleessessie by albei skole gedoen tydens die oorhandiging van die boektrommels.